paragraph_text: U kontroverznim i do danas nerazjašnjenim okolnostima, neprijatelj je tijekom jeseni kroz redove hrvatskih snaga u vojarnu dovukao čak 400 novih vojnika, preko otvorenog gaza preko Korane dovlačena je kiselina za akumulatore tenkova, ali i vozači tenkova, odnosno ljudstvo, pa je u Logorištu trajala prava ratna priprema za operaciju izvlačenja. Upad hrvatskih snaga nije izvršen unatoč zapovijedi. Gradom je kolala dezinformacija o izgladnjelosti i iznemoglosti vojnika unutar te vojarne. 4. studenoga 1991. godine tenkovi JNA su u 8 i 40 sati krenuli u proboj iz vojarne te uz jaku topničku i minobacačku potporu krenuli u četiri pravca, prema Svetoj Doroteji (groblju na Logorištu), prema Bariloviću te dio prema Dugoj Resi te prema Banjskom Selu i Barilovićkom Leskovcu. Bez problema prošle su kroz nefunkcionalno minsko polje i predvođene domaćim četnicima, snage iz Logorišta doslovno su protutnjale krajem i iza sebe. Na pravcima na kojima su djelovale ubile su i masakrirale 14 hrvatskih civila.